SMERNICA KOMISIE 2007/57/ES
zo 17. septembra 2007,
ktorou sa menia a dopĺňajú určité prílohy k smerniciam Rady 76/895/EHS, 86/362/EHS, 86/363/EHS a 90/642/EHS, pokiaľ ide o najvyššie prípustné množstvá rezíduí pre ditiokarbamáty
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 76/895/EHS z 23. novembra 1976 o stanovení maximálnych limitov rezíduí pesticídov a na ovocí a zelenine (1), najmä na jej článok 5,
so zreteľom na smernicu Rady 86/362/EHS z 24. júla 1986 o stanovení maximálnych limitov rezíduí pesticídov v a na obilninách (2), a najmä na jej článok 10,
so zreteľom na smernicu Rady 86/363/EHS z 24. júla 1986, ktorou sa stanovujú maximálne úrovne rezíduí pesticídov v a na potravinách živočíšneho pôvodu (3), a najmä na jej článok 10,
so zreteľom na smernicu Rady 90/642/EHS z 27. novembra 1990 o stanovení maximálnych hladín pre rezíduá pesticídov v a na určitých produktoch rastlinného pôvodu vrátane ovocia a zeleniny (4), a najmä na jej článok 7,
keďže:
(1)
Najvyššie prípustné množstvá rezíduí (MRL) vyjadrujú používanie minimálnych množstiev pesticídov na dosiahnutie efektívnej ochrany rastlín aplikovaných takým spôsobom, aby toto množstvo rezídua bolo najmenšie prakticky dosiahnuteľné a toxikologicky prijateľné, najmä pokiaľ ide o odhadovaný príjem potravou.
(2)
Hladiny MRL pre pesticídy sa hodnotia a menia, aby sa zohľadnili nové informácie vrátane informácií o nových alebo zmenených spôsoboch použitia. Komisii boli oznámené informácie o nových alebo zmenených spôsoboch použitia pesticídov, v dôsledku čoho dôjde k zmenám množstiev rezíduí látok maneb, mancozeb, metiram, propineb a thiram.
(3)
Do prílohy I k smernici Rady 91/414/EHS (5) bola zahrnutá smernicou Komisie 2003/81/ES (6) existujúca účinná látka ziram. Zahrnutie do prílohy I k smernici 91/414/EHS bolo podložené hodnotením predloženej informácie, ktorá sa týkala navrhovaného použitia. Dostupné informácie sa preskúmali a sú postačujúce na to, aby umožnili stanovenie najvyšších prípustných množstiev určitých rezíduí.
(4)
Smernicami 76/895/EHS, 86/362/EHS, 86/363/EHS a 90/642/EHS už boli stanovené MRL pre látky maneb, mancozeb, metiram, propineb a thiram platné v Spoločenstve. Tieto množstvá boli zvážené pri prispôsobovaní MRL, ktorých sa táto smernica týka. Ide najmä o to, že keďže rezíduá látok maneb, mancozeb, metiram, propineb, thiram a ziram nemožno pri rutinnom monitoringu zisťovať samostatne, MRL sú stanovené pre celú skupinu týchto pesticídov, súhrnne známych pod pojmom ditiokarbamáty. Pre propineb, thiram a ziram síce existujú i samostatné metódy, tieto však nemožno aplikovať na rutinnom základe. Tieto metódy by sa mali používať od prípadu k prípadu a vtedy, keď sa vyžaduje konkrétne určenie množstva látok propineb, ziram a/alebo thiram.
(5)
V posudkových správach Komisie, ktoré sa pripravili na účely zaradenia uvedených účinných látok do prílohy I k smernici 91/414/EHS, sa pre tieto látky stanovil prijateľný denný príjem (Acceptable Daily Intake - ADI) a v prípade potreby aj akútna referenčná dávka (ARfD). Vystavenie spotrebiteľov potravinovým výrobkom, ktoré sú ošetrené uvedenými účinnými látkami, sa posudzovalo a vyhodnotilo v súlade s postupmi Spoločenstva. Zohľadnili sa aj usmernenia k použitej metodológii uverejnené Svetovou zdravotníckou organizáciou (7) a stanovisko Vedeckého výboru pre rastliny (8). Dohodlo sa, že navrhované MRL nepovedú k tomu, aby sa tieto ADI alebo ARfD zvýšili.
(6)
Najvyššie prípustné množstvá rezíduí by sa mali stanoviť na nižšej hranici analytického určenia v prípade, ak povolené spôsoby použitia prípravkov na ochranu rastlín nemajú za následok zistiteľné množstvá rezíduí pesticídov v potravinovom produkte alebo na ňom, alebo v prípade, ak použitie týchto produktov nie je povolené, alebo bolo členskými štátmi povolené bez predloženia potrebných údajov, alebo ak v prípade použitia týchto prípravkov v tretích krajinách, ktoré má za následok rezíduá v potravinových produktoch alebo na nich, nie sú predložené potrebné údaje a môže dôjsť k ich uvedeniu do obehu na trhu Spoločenstva.
(7)
Preto je potrebné upraviť MRL stanovené v prílohách k smerniciam 76/895/EHS, 86/362/EHS, 86/363/EHS a 90/642/EHS s cieľom umožniť vhodný dozor a kontrolu nad zákazom ich použitia a ochranu spotrebiteľa. V prípade, že MRL v prílohách k týmto smerniciam už boli vymedzené, je vhodné ich zmeniť a doplniť. V prípade, že ešte vymedzené neboli, je vhodné ich stanoviť.
(8)
Smernice 76/895/EHS, 86/362/EHS, 86/363/EHS a 90/642/EHS by sa preto mali zodpovedajúcim spôsobom zmeniť a doplniť.
(9)
Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
V prílohe II k smernici 76/895/EHS sa vypúšťa zápis týkajúci sa látky thiram.
Článok 2
Smernica 86/362/EHS sa mení a dopĺňa v súlade s prílohou I k tejto smernici.
Článok 3
Smernica 86/363/EHS sa mení a dopĺňa v súlade s prílohou II k tejto smernici.
Článok 4
Smernica 90/642/EHS sa mení a dopĺňa v súlade s prílohou III k tejto smernici.
Článok 5
Členské štáty prijmú a uverejnia najneskôr 18. marca 2008 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
Tieto ustanovenia uplatňujú od 19. marca 2008.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 6
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 7
Táto smernica je určená členským štátom.
V Bruseli 17. septembra 2007